钦定古今图书集成/方舆汇编/职方典/第1404卷 > 《元风洞铭》〈并序〉宋·柳开
## 钦定古今图书集成/方舆汇编/职方典/第1404卷 > 《元风洞铭》〈并序〉宋·柳开

出桂城，东抵庆林观背山下有洞出风。淳化元年开知州事，往避秋暑，因刻铭于洞旁。铭曰：

桂东丛峰，洞穴空通。凄肌森襟，没骨浸胸。莹雪若洁，
凝冰若冽。暑宇如燠，周陬流毒。其何如斯，为能去之。
岭山峨峨，岭水汤汤。亘古绵今，气炎土荒。物爽尔情，
候乖朔节。夏雨多凉，秋旱多热。春裘冬扇，朝顺夕变。
反侧无恒，夭疠相仍。我来峒中，百虑时穷。翛然自释，
忘归终日。勒铭岩口，用纪罔极。